Riise fikk trøst av lillebroren og kjæresten
- Jeg ringte madammen og vi dro til Frognerparken. Vi gikk rundt der og slappet av og koste oss for oss selv. Så dro jeg hjem og fikk hjemmelaget mat, og det var utrolig koselig bare å slappe av og være med folk du er glad i, sier John Arne Riise til VG Nett.Han triller ut en liten latter da VG Nett spør om støtten fra lillebror Bjørn Helge. - Når du har de nærmeste rundt deg, så er det det som betyr noe. Bror min har vært veldig, veldig støttende. Jeg måtte nesten holde ham litt igjen, for han har lyst å støtte meg litt for mye, sier Riise. LES:Truls Dæhlis kommentar om Riise. Bjørn Helge Riise så at storebroren red av nok en mediestorm i går. - Han var spak. Det er bra at han viser følelser og viser at man faktisk tar visse ting innpå seg. Han var helt normalt lei seg i går, han var ikke superdeppa, sier Lillestrøm-spilleren. Det var tåke over det grønne Ullevaal-gresset i formiddag, da landslaget gjorde sine siste forberedelser før Slovenia-kampen i morgen. Riise-brødrene løp som vanlig i front under oppvarmingen. Drillo så tynget ut med sin store boblejakke. De siste minuttene før pressetreffet brukte brødrene sammen med TV 2s Davy Wathne.- Jeg synes han har tatt det ganske bra. Veldig bra. Det er ikke rart at han er lei seg når det kommer sånne ting. John Arne har vært gjennom en god del sånne ting før. Er det en ting han kan, så er det å legge ting bak seg. - Hvordan opplevde du det som bror? - Det er visse ting man ikke skal si i media...neida, det gikk greit det. Jeg synes det er trist, for vi kan tåle å bli kritisert på det sportslige. Vi er i et yrke der vi må tåle det - og det gjør vi også. Men det som går på personlighet, uten faktisk å kjenne personen, det er å dra det litt langt. Lillebror Riise forteller at kvelden ble brukt på vanlig Riise-vis. - Vi gjør som vi alltid gjør. Vi fleiper og ser film og har det utrolig moro, sier han. Lillebroren tror ikke han hadde taklet å være adressat for like sterk kritikk. - Jeg skulle gjerne hatt tatt det på samme måte som broderen, men det tviler jeg på at jeg hadde gjort. John Arne Riise forteller at han ble ferdig med saken da han gikk i spillerbussen i 14.30-tiden i går. - Telefonen har ikke stått stille, Facebooken det samme. Det har vært fantastisk støtte. Det har vært folk som jeg ikke har møtt eller snakket med før som har sendt meg meldinger på Facebook. Folk både høyt og lavt. Det har vært utrolig hyggelig, og det gir meg en god følelse, sier han. - Hvordan er spenningsnivået nå? - Jeg gleder meg til kamp, det gjør jeg alltid. Det er selvfølgelig litt ekstra nå fordi jeg vet at folk kommer til følge med.
John Arne Riise fikk trøst av kjæresten Louise Angelica Markussen og lillebror Bjørn Helge Riise etter den knusende kommentaren til Truls Dæhli.